Președintele PNL Suceava, Gheorghe Flutur, a participat, luni, la lansarea candidaților de primari liberali din comunele Șaru Dornei și Crucea. La Șaru Dornei, peste 300 de persoane au umplut până la refuz sala Căminului Cultural, acolo unde Gheorghe Flutur, împreună cu deputatul PNL Angelica Fădor, a asistat la prezentarea realizărilor „unui primar liberal de excepție”, Cătălin Iordache. Gheorghe Flutur a arătat că primarul Cătălin Iordache a asfaltat aproape 70 km de drum în această comună, a modernizat școlile și grădinițele, a construit blocuri de locuințe. „Cătălin Iordache a transformat Șaru Dornei într-o stațiune turistică și a încurajat fermierii să se asocieze pentru a produce cel mai bun cașcaval din România. De asemenea, în Șaru Dornei prețul laptelui este mai bun decât în localități vecine, precum Dorna Candrenilor. Aceste realizări sunt câteva dintre motivele pentru care Cătălin Iordache ar trebui să fie votat din nou ca primar”, a transmis liderul PNL Suceava, care candidează pentru un nou mandat de președinte al Consiliului Județean. Gheorghe Flutur le-a vorbit cetățenilor din această comună despre drumul care leagă Bucovina de Ardeal, Panaci-Bilbor, la care lucrările se vor finaliza în curând. El a făcut referire și la perspectiva dezvoltării domeniului schiabil în zonă, dezvoltarea turismului integrat în Țara Dornelor și extinderea rețelei de gaz metan care a ajuns în Vatra Dornei și trebuie să ajungă și în Șaru Dornei. La finalul întâlnirii, ropotele de aplauze au validat susținerea pentru Cătălin Iordache pentru încă un mandat de primar și pentru Gheorghe Flutur pentru încă un mandat ca șef al administrației sucevene.
Gheorghe Flutur a mai spus că în Crucea PNL are o premieră, respectiv o tânără candidată pentru funcția de primar, Alina Elena Lăzăruț, care și-a asumat candidatura cu un program curajos pentru această comună. Flutur a subliniat că Alina Elena Lăzăruț propune rezolvarea problemelor de apă și canalizare, aducerea unui medic de familie în zonă, amenajarea falezei râului Bistrița și a locurilor de parcare, precum și încurajarea turismului în zonă.